CELEX: 
Language: sk
Date: 2018-07-09 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha III k nariadeniu Európskeho parlamentu a Rady (EÚ) č. 211/2011 o iniciatíve občanov

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V článku 16 nariadenia (EÚ) č. 211/2011 sa Komisia splnomocňuje prijímať zmeny príloh k nariadeniu v rozsahu príslušných ustanovení nariadenia prostredníctvom delegovaných aktov v súlade s článkom 17 a za podmienok ustanovených v článkoch 18 a 19 nariadenia.
            
            
               V článku 5 ods. 1 nariadenia sa stanovuje, že organizátori iniciatív občanov použijú na zbieranie vyhlásení o podpore signatárov iba formuláre, ktoré zodpovedajú vzorom uvedeným v prílohe III k nariadeniu. V súlade s týmito formulármi musia signatári poskytnúť rôzne údaje v závislosti od toho, z ktorého členského štátu pochádzajú (členský štát pobytu alebo členský štát štátnej príslušnosti signatára).
            
            
               Súčasťou formulárov je vyhlásenie o ochrane súkromia, ktorým sa signatári informujú o spôsoboch spracovania ich osobných údajov. V tomto dokumente sa odkazuje na smernicu 95/46/ES a požiadavky, ktoré z tejto smernice vyplývajú.
            
            
               Nariadením (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov sa zrušuje smernica 95/46/ES (všeobecné nariadenie o ochrane údajov). Toto nariadenie nadobudlo účinnosť 25. mája 2018.
            
            
               V článku 94 všeobecného nariadenia o ochrane údajov sa stanovuje, že odkazy na smernicu 95/46/ES sa považujú za odkazy na nariadenie (EÚ) 2016/679.
            
            
               V článku 13 všeobecného nariadenia o ochrane údajov sa vymedzujú informácie, ktoré sa majú poskytovať pri získavaní osobných údajov od dotknutej osoby.
            
            
               Komisia musí prijať tento akt s cieľom zmeniť vyhlásenie o ochrane súkromia zahrnuté do vzorov formulára vyhlásenia o podpore, aby ich prispôsobila ustanoveniam všeobecného nariadenia o ochrane údajov.
            
            
            
               Cieľom zmien je dotknutým osobám poskytnúť:
            
            
               a) aktualizované odkazy na príslušný právny rámec pre ochranu osobných údajov a
            
            
               b) dodatočné informácie, ktoré musí prevádzkovateľ poskytnúť pri získavaní osobných údajov od dotknutých osôb, ako je stanovené v článku 13 všeobecného nariadenia o ochrane údajov.
            
            
               Súčasťou týchto informácií je zoznam práv dotknutých osôb týkajúcich sa spracovania ich údajov, informácie o práve podať sťažnosť dozornému orgánu, odkaz na kontaktné údaje prevádzkovateľov (organizátorov) a (prípadne) ich zodpovednej osoby, kontaktné údaje príslušných vnútroštátnych orgánov, ktorým budú osobné údaje doručené a ktoré ich spracujú, a vnútroštátnych orgánov pre ochranu osobných údajov.
            
            
               2.KONZULTÁCIE PRED PRIJATÍM AKTU
            
            
               Vzhľadom na obmedzený priestor na voľné konanie, ktorý Komisia má v súvislosti s príslušnými zmenami, sa verejné konzultácie, posúdenie vplyvu a uverejnenie návrhu právneho predpisu na účely spätnej väzby od zainteresovaných strán nepovažovali za potrebné. Komisia je povinná zmeniť prílohu III s cieľom prispôsobiť nariadenie novému právnemu rámcu pre ochranu osobných údajov, a to najmä ustanoveniam všeobecného nariadenia o ochrane údajov, ktorým sa s účinnosťou od 25. mája 2018 zrušila a nahradila smernica 95/46/ES.
            
            
               S členskými štátmi prebehli konzultácie prostredníctvom expertnej skupiny Komisie pre iniciatívu občanov. Ich názory boli v tomto delegovanom akte zohľadnené. Na príslušnom zasadnutí expertnej skupiny Komisie sa zúčastnili aj experti z Európskeho parlamentu, ktorým boli poskytnuté úplné informácie a dokumentácia o zasadnutí v súlade s osobitnými opatreniami stanovenými v rámcovej dohode medzi Európskym parlamentom a Komisiou.
            
            
               3.PRÁVNE PRVKY DELEGOVANÉHO AKTU
            
            
               Týmto aktom sa mení vyhlásenie o ochrane súkromia uvedené v časti A a B prílohy III k nariadeniu (EÚ) č. 211/2011.
            
         
         
            
               V akte sa stanovuje, že osobné údaje poskytnuté vo formulári vyhlásení o podpore organizátorom navrhnutej iniciatívy sa použijú len na podporu uvedenej iniciatívy a sprístupnia príslušným vnútroštátnym orgánom, ktoré ich spracujú na účely overenia a osvedčenia počtu platných vyhlásení o podpore doručených v prospech tejto iniciatívy občanov podľa článku 8 nariadenia (EÚ) č. 211/2011. V súlade s ustanoveniami kapitoly III všeobecného nariadenia o ochrane údajov sa v akte takisto stanovuje, že dotknuté osoby sú oprávnené požiadať organizátorov o prístup k svojim osobným údajom, ich opravu, vymazanie a obmedzenie ich spracúvania.
            
            
               V súlade s článkom 9 nariadenia (EÚ) č. 211/2011 sa v akte takisto stanovuje, že vyhlásenia o podpore a všetky ich kópie budú organizátori uchovávať najviac 18 mesiacov od dátumu registrácie navrhovanej iniciatívy občanov alebo jeden mesiac od predloženia tejto iniciatívy Komisii, podľa toho, čo nastane skôr. V prípade správnych alebo súdnych konaní ich možno uchovávať po uvedených lehotách najviac jeden týždeň od dátumu ukončenia uvedených konaní. Bez toho, aby boli dotknuté akékoľvek iné správne alebo súdne prostriedky nápravy, každá dotknutá osoba má právo podať sťažnosť orgánu pre ochranu osobných údajov, najmä v členskom štáte svojho obvyklého pobytu, mieste výkonu práce alebo mieste údajného porušenia, ak sa domnieva, že spracúvanie osobných údajov, ktoré sa jej týkajú, je v rozpore so všeobecným nariadením o ochrane údajov.
            
            
               V akte sa takisto stanovujú odkazy na kontaktné údaje prevádzkovateľov (organizátorov), ktorých možno kontaktovať použitím údajov registrovaných kontaktných osôb uvedených vo formulári vyhlásenia o podpore; kontaktné údaje (prípadnej) zodpovednej osoby, ktoré sú dostupné na webovej adrese iniciatívy v registri Európskej komisie, ako je uvedené vo formulári vyhlásenia o podpore; a kontaktné údaje príslušného vnútroštátneho orgánu, ktorému budú osobné údaje doručené a ktorý ich spracuje, a vnútroštátnych orgánov pre ochranu osobných údajov, ktoré sú dostupné na adrese 
               
                  http://ec.europa.eu/citizens-initiative/public/data-protection
               
               .
            
            
               DELEGOVANÉ NARIADENIE KOMISIE (EÚ) …/…
            
            
               z 9. 7. 2018,
            
            
               ktorým sa mení príloha III k nariadeniu Európskeho parlamentu a Rady (EÚ) č. 211/2011 o iniciatíve občanov
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov
                  1
               , a najmä na jeho článok 16,
            
            
               keďže:
            
            
               (1)V článku 5 ods. 1 nariadenia (EÚ) č. 211/2011 sa stanovuje, že organizátori iniciatív občanov majú na zbieranie vyhlásení o podpore signatárov používať iba formuláre, ktoré zodpovedajú vzorom uvedeným v prílohe III k uvedenému nariadeniu.
            
            
               (2)Formuláre vyhlásenia o podpore obsahujú vyhlásenie o ochrane súkromia, v ktorom sú uvedené informácie o možných spôsoboch spracovania osobných údajov signatárov a o právach signatárov ako dotknutých osôb. Vyhlásenie o ochrane súkromia odkazuje na zrušenú smernicu Európskeho parlamentu a Rady 95/46/ES
                  2
               .
            
            
               (3)Smernica 95/46/ES bola zrušená nariadením (EÚ) 2016/679
                  3
               . Nariadenie (EÚ) 2016/679 sa začalo uplatňovať od 25. mája 2018.
            
            
               (4)V článku 13 nariadenia (EÚ) 2016/679 sa stanovujú informácie, ktoré musí prevádzkovateľ poskytnúť pri získavaní osobných údajov dotknutej osobe, keď sa od tejto dotknutej osoby získavajú osobné údaje. Tieto informácie by sa teda mali poskytnúť vo vyhlásení o ochrane súkromia v rámci vzoru formulára vyhlásenia o podpore.
            
            
               (5)Podľa článku 94 nariadenia (EÚ) 2016/679 sa odkazy na zrušenú smernicu 95/46/ES považujú za odkazy na nariadenie (EÚ) 2016/679. Z dôvodu zrozumiteľnosti, právnej istoty a transparentnosti by sa mal aktualizovať odkaz vo vyhlásení o ochrane súkromia.
            
            
               (6)Príloha III k nariadeniu (EÚ) č. 211/2011 by sa preto mala zodpovedajúcim spôsobom zmeniť.
            
            
               (7)V súlade s článkom 28 ods. 2 nariadenia Európskeho parlamentu a Rady (ES) č. 45/2001
                  4
                sa uskutočnili konzultácie s európskym dozorným úradníkom pre ochranu údajov,
            
            
               PRIJALA TOTO NARIADENIE:
            
            
               Článok 1
            
            
               Príloha III k nariadeniu (EÚ) č. 211/2011 sa mení takto:
            
         
         
            
               1.Text vyhlásenia o ochrane súkromia uvedený vo vzore formulára vyhlásenia o podpore na konci časti A sa nahrádza takto:
            
            
               „Vyhlásenie o ochrane súkromia: V súlade so všeobecným nariadením o ochrane údajov sa vaše osobné údaje poskytnuté v tomto formulári použijú len na podporu tejto iniciatívy a sprístupnia sa príslušným vnútroštátnym orgánom na účely overenia a osvedčenia. Máte nárok požadovať od organizátora tejto iniciatívy prístup k vašim osobným údajom, ich opravu, výmaz a obmedzenie spracúvania.
            
            
               Vaše údaje budú organizátori uchovávať najviac18 mesiacov od dátumu registrácie navrhovanej iniciatívy občanov alebo jeden mesiac od predloženia tejto iniciatívy Komisii, podľa toho, čo nastane skôr. V prípade správnych alebo súdnych konaní ich možno uchovávať po uvedených lehotách najviac jeden týždeň od dátumu ukončenia týchto konaní.
            
            
               Bez toho, aby boli dotknuté akékoľvek iné správne alebo súdne prostriedky nápravy, máte právo kedykoľvek podať sťažnosť orgánu pre ochranu osobných údajov, najmä v členskom štáte svojho obvyklého pobytu, miesta výkonu práce alebo v mieste údajného porušenia, ak sa domnievate, že došlo k nezákonnému spracovaniu vašich údajov.
            
            
               Organizátori iniciatívy občanov sú prevádzkovatelia v zmysle všeobecného nariadenia o ochrane údajov a možno ich kontaktovať použitím údajov uvedených vo formulári.
            
            
               Kontaktné údaje zodpovednej osoby (ak je uvedená) sú dostupné na webovej adrese iniciatívy v registri Európskej komisie, ako je uvedené vo formulári vyhlásenia o podpore.
            
            
               Kontaktné údaje vnútroštátneho orgánu, ktorému budú vaše osobné údaje doručené a ktorý ich spracuje, a kontaktné údaje vnútroštátnych orgánov pre ochranu osobných údajov možno nájsť na adrese: 
               
                  http://ec.europa.eu/citizens-initiative/public/data-protection
               
               .“;
            
            
               2.Text vyhlásenia o ochrane súkromia uvedený vo vzore formulára vyhlásenia o podpore na konci časti B sa nahrádza takto:
            
            
               „Vyhlásenie o ochrane súkromia: V súlade so všeobecným nariadením o ochrane údajov sa vaše osobné údaje poskytnuté v tomto formulári použijú len na podporu tejto iniciatívy a sprístupnia sa príslušným vnútroštátnym orgánom na účely overenia a osvedčenia. Máte nárok požadovať od organizátora tejto iniciatívy prístup k vašim osobným údajom, ich opravu, výmaz a obmedzenie spracúvania.
            
            
               Vaše údaje budú organizátori uchovávať najviac18 mesiacov od dátumu registrácie navrhovanej iniciatívy občanov alebo jeden mesiac od predloženia tejto iniciatívy Komisii, podľa toho, čo nastane skôr. V prípade správnych alebo súdnych konaní ich možno uchovávať po uvedených lehotách najviac jeden týždeň od dátumu ukončenia týchto konaní.
            
            
               Bez toho, aby boli dotknuté akékoľvek iné správne alebo súdne prostriedky nápravy, máte právo kedykoľvek podať sťažnosť orgánu pre ochranu osobných údajov, najmä v členskom štáte svojho obvyklého pobytu, miesta výkonu práce alebo v mieste údajného porušenia, ak sa domnievate, že došlo k nezákonnému spracovaniu vašich údajov.
            
            
               Organizátori iniciatívy občanov sú prevádzkovatelia v zmysle všeobecného nariadenia o ochrane údajov a možno ich kontaktovať použitím údajov uvedených vo formulári.
            
            
               Kontaktné údaje zodpovednej osoby (ak je uvedená) sú dostupné na webovej adrese iniciatívy v registri Európskej komisie, ako je uvedené vo formulári vyhlásenia o podpore.
            
            
               Kontaktné údaje vnútroštátneho orgánu, ktorému budú vaše osobné údaje doručené a ktorý ich spracuje, a kontaktné údaje vnútroštátnych orgánov pre ochranu osobných údajov možno nájsť na adrese: 
               
                  http://ec.europa.eu/citizens-initiative/public/data-protection
               
               .“.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 9. 7. 2018
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 65, 11.3.2011, s. 1. 
               
               
                  
                     (2)
                  
                        Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, 23.11.1995, s. 31).
               
               
                  
                     (3)
                  
                        Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).
               
               
                  
                     (4)
                  
                        Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 008, 12.1.2001, s.1).